text: [{"text_idx": "#000003", "text": "Bosona guddicha dachii tanaa Amaazoonitti belbelli ibiddaa eegi qabatee bubbulee jira . Belbelli ibiddaa bosona kanatti wagga waggaan ka\u2019uun haarawaa miti. Haa ta\u2019u malee kan ammaa kun sadarkaa yaaddeessaa irra gahee jira."}, {"text_idx": "#000004", "text": "Balaan ibiddaa naannichatti mudatte heddummaachuun jalqaba ji\u2019a Kanaa mootummaan Biraaziil labsii yeroo hatattamaa labsee ture."}, {"text_idx": "#000005", "text": "Waggaa kana keessa qofa balaan ibiddaa 73,000 gahu naannichatti mudatuu, gabaasni Wiirtuu Qorannoo Hawaa Biraaziil irraa bahe ni mul\u2019isa. Kun immoo balaa ibidda bara 2018 ka\u2019e 83% caala. Eega bara 2013 balaan akkasii naannichatti ka\u2019ee kan hin beekne tahuu Rooyters gabaase."}, {"text_idx": "#000007", "text": "Namoonni naannicha qubatan lafa dheedaafi qonnaa babaldhifachuuf jecha bosonatti ibida qabsiisan, Kunis bosonni akka gubatuuf kan saaxile tahuutu himama."}, {"text_idx": "#000009", "text": "Dhaabbanni dhunfaa Green peace jedhamu kan biyya Biraaziil immoo, \u2018imaammanni Prezidantii hareessa Braziil kan amma aangoo harkaa qabuu; kunuunsa naannootiif xiyyeeffannaa hin qabu. Kanaaf balaan ibiddaa kun hammaataa dhufe\u2019 jechuun bulchiinsa Jair Bolsonaro qeeqan."}, {"text_idx": "#000010", "text": "Dhiibbaan Jijjiirama Qilleensaa irratti Fidu maal?"}, {"text_idx": "#000011", "text": "Dhaabbanni Green peace \u2018akkaatuma ibiddi kun dabalaaa deemuun, qilleensi faalamaa deema! Kun immoo ho\u2019i akka dabaluuf sabaaba taha. Ho\u2019i yoo dabale immoo Roobni ni dhabama! Kun immoo balaa hongee hamaaf naannicha saaxila\u2019 jedha."}, {"text_idx": "#000012", "text": "Haga ammaatti miidhan gahe maal?"}, {"text_idx": "#000013", "text": "Euro News, suuraa Saatalaayitii irraa argate wabeeffachuun akka gabaasetti, ibiddi bosona Amaazoon kutaa Biraaziil tti argamu irraa ka\u2019e, kutaa bosona Amaazoon Rondonia, Para fi Mato Grosso dabalatee iddoowwaan hedduu bosonichaa kan waliin gahe tahuu ibse."}, {"text_idx": "#000015", "text": "Belbelli ibiddaa kun Hagam gaha?"}, {"text_idx": "#000016", "text": "Haga Kamiisa kaleessaatti sa\u2019aatii 48 tti, bosona Amaazoon kutaa Biraaziil tti argamutti qofa iddoowwaan 2,500 olitti ibiddi kun kan qabate tahuu gabaasni BBC\u2019n hardha baase ni mul\u2019isa."}, {"text_idx": "#000019", "text": "Muummichi ministeera Ayeerlaandi Leo Gara si fi Imaanu\u2019el Makroon, Biraaziil ibidda Bosona Amaazoonitti qabate kana tarkaanfii dhaamsuuf tattaaffii guddoo kan hin goone yoo ta\u2019e, walii galtee daldala biyyoota Gamtaa Awurooppaa fi Ameerikaa Kibbaa jiddutti godhamu irratti sagalee kan dhoorkatan tahuu ibsan."}, {"text_idx": "#000020", "text": "Mummichi ministera Ayeerlaand Varadkar \u2018Biraaziil wadaa eeggumsa faalama qilleensaa seentee turte kan hin kabajne yoo ta\u2019e, walii galtee daldala kaffaltii malee Gamtaan Awurooppaa fi Ameerikaa Kibbaa jiddutti godhamuuf Ayeerlaand gonkumaa sagalee hin kennitu\u2019 jedhe."}, {"text_idx": "#000021", "text": "Mummichi ministeraa Faransaayi Imaanuel Makroonis gama isaatiin, ijjannoon Prezidantiin Biraaziil dhimma faalama qilleensaa irratti naaf hime ture dhara tahuu amanee jira. Faransaayis akkuma Ayeerlaand walii galtee daldala kaffaltii alaa Gamtaa Awurooppaa fi Ameerikaa Kibbaa jiddutti godhamu irratti sagalee hin kennitu jedhe."}]